RÅDETS FORORDNING (EF) Nr. 1538/95 af 29. juni 1995 om ændring af forordning (EØF) nr. 804/68 om den fælles markedsordning for mælk og mejeriprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

I artikel 7 i forordning (EØF) nr. 804/68 (4) er der fastsat en interventionsordning for skummetmælkspulver, som bl. a. har til formål at fremme udnyttelsen af mælkeproteinerne; i den senere tid har der på markedet for mælk og mejeriprodukter kunnet konstateres en betydelig stigning i den relative værdi af mælkens proteinandel; denne tendens kommer såvel til udtryk i den mælkepris, der betales til producenten, som i prisniveauet for de mejeriprodukter, der sælges på EF-markedet eller på det internationale marked; desuden er der udviklet metoder, ved hvilke proteinandelen i den mælk, der er bestemt for forarbejdning, kan ændres; for at undgå konkurrencefordrejninger mellem de erhvervsdrivende, der tilbyder produkter til offentlig intervention, og for at opnå en korrekt forvaltning af EF-midlerne synes det hensigtsmæssigt at fastsætte et minimumskrav for proteinindholdet i skummetmælkspulver, der opkøbes ved intervention; dette indhold bør fastsættes under hensyntagen til de sædvanlige handelsnormer og på en sådan måde, at det ikke virker som et kriterium for udelukkelse fra intervention;

Rådets forordning (EØF) nr. 1014/68 af 20. juli 1968 om fastsættelse af almindelige regler om offentlig oplagring af skummetmælkspulver (5), indeholder bl. a. bestemmelser om betingelser for afbrydelse og genoptagelse af opkøb, som ikke længere er i overensstemmelse med artikel 7 i forordning (EØF) nr. 804/68; for at opnå en forenkling og en større klarhed bør nævnte artikel 7 udvides til at omfatte de øvrige generelle regler, der er fastsat i forordning (EØF) nr. 1014/68, og sidstnævnte forordning bør ophæves;

af tilsvarende grunde bør Rådets forordning (EØF) nr. 1285/70 af 29. juni 1970 om fastlæggelse af en særlig foranstaltning til afsætning af skummetmælkspulver, der er opkøbt af interventionsorganerne (6), ophæves, og bestemmelserne heri bør integreres i artikel 7 i forordning (EØF) nr. 804/68 -

UDSTEDT FØLGENDE FORORDNING:

Artikel 1

Artikel 7 i forordning (EØF) nr. 804/68 affattes således:

»Artikel 7

1. På betingelser, der nærmere skal fastsættes, opkøber det af hver medlemsstat udpegede interventionsorgan det spraytørrede skummetmælkspulver af bedste kvalitet, som direkte og udelukkende er fremstillet af skummetmælk produceret af en i Fællesskabet godkendt virksomhed, og som tilbydes det i perioden fra 1. marts til 31. august, og som:

- har et proteinindhold på mindst 35,6 vægtprocent

- opfylder bestemte krav til holdbarheden, som nærmere skal fastsættes

- opfylder visse betingelser, som nærmere skal fastsættes, med hensyn til minimumsmængde og emballage.

Interventionsorganerne opkøber dog også skummetmælkspulver med et proteinindhold på mindst 31,4 % og under 35,6 % i tørstofekstrakt uden fedtstoffer, hvis de øvrige betingelser i første afsnit er opfyldt. I så fald er opkøbsprisen lig med interventionsprisen, nedsat med 1,75 % for hvert procentpoint proteinindholdet ligger under 35,6 %.

Interventionsprisen er den pris, der på dagen for skummetmælkspulverets fremstilling gælder for skummetmælkspulver, som leveres til et af interventionsorganet udpeget lager. Transportomkostningerne afholdes på nærmere fastsatte betingelser af interventionsorganet, hvis skummetmælkspulveret leveres til et lager, der mindst er beliggende i en nærmere fastlagt afstand fra det sted, hvor skummetmælkspulveret blev opbevaret.

Skummetmælkspulveret må kun oplagres i lagre, der opfylder betingelser, som nærmere skal fastsættes.

2. Det kan besluttes af yde støtte til privat oplagring af skummetmælkspulver af bedste kvalitet, der direkte og udelukkende er fremstillet af skummetmælk produceret i en i Fællesskabet godkendt virksomhed, især hvis udviklingen i priserne på og lagrene af dette produkt vidner om en alvorlig uligevægt på markedet, som kan fjernes eller mindskes ved oplagring en del af året. For at der kan ydes støtte, skal skummetmælkspulveret opfylde visse betingelser, der nærmere skal fastsættes.

Støtten fastsættes ud fra udgifterne til oplagring og den forventede udvikling i priserne for skummetmælkspulver.

Støtte til privat oplagring er betinget af, at der indgås en oplagringskontrakt på nærmere fastlagte betingelser af interventionsorganet i den medlemsstat, på hvis område det skummetmælkspulver, der er omfattet af støtte, oplagres. Hvis markedssituationen gør det påkrævet, kan Kommissionen efter proceduren i artikel 30 beslutte at sende en del af eller hele den mængde skummetmælkspulver, der er indgået kontrakt om privat oplagring af, på markedet igen.

3. Afsætningen af det skummetmælkspulver, som interventionsorganerne har opkøbt, sker på sådanne betingelser, at markedsligevægten ikke bringes i fare, og at køberne behandles ens og har lige adgang til de udbudte produkter.

For at sikre alle købere lige adgang til det skummetmælkspulver, der sælges af interventionsorganerne, sker salget ved licitation eller umiddelbart salg til en bestemt pris til alle interesserede eller på enhver anden måde, der frembyder tilsvarende garantier.

Salgsprisen for skummetmælkspulver af bedste kvalitet må ikke ligge under en minimumspris, der nærmere skal fastsættes under hensyntagen til markedssituationen og de med oplagringen forbundne omkostninger, så muligheden for frivillig oplagring stadig holdes åben.

Når det skummetmælkspulver, som interventionsorganet ligger inde med, udbydes til salg med henblik på udførsel, kan der fastsættes særlige betingelser for at sikre, at produktet ikke unddrages sit bestemmelsessted, og for at tage hensyn til særlige krav i forbindelse med sådanne salg.

Skummetmælkspulver, som ikke i løbet af et mejeriår kan afsættes på normale betingelser, kan sælges til nedsat pris, såfremt det er bestemt til svine- eller fjerkræfoder.

4. I denne forordning forstås ved »skummetmælk« skummetmælk der direkte og udelukkende er fremstillet af komælk produceret i Fællesskabet.

5. Gennemførelsesbestemmelserne til denne artikel vedtages efter proceduren i artikel 30.«

Artikel 2

Forordning (EØF) nr. 1014/68 og (EØF) nr. 1285/70 ophæves.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. marts 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. C 99 af 21. 4. 1995, s. 20.

(2) EFT nr. C 151 af 19. 6. 1995.

(3) EFT nr. C 155 af 21. 6. 1995, s. 21.

(4) EFT nr. L 148 af 28. 6. 1968, s. 13. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105).

(5) EFT nr. L 173 af 22. 7. 1968, s. 4. Forordningen er senest ændret ved forordning (EØF) nr. 3577/90 (EFT nr. L 353 af 17. 12. 1990, s. 23).

(6) EFT nr. L 144 af 2. 7. 1970, s. 1.